Finalitza amb èxit la campanya "Mosquiters"
28 de juny 2023

![](/media/tmppu1le/mural_c.jpg?width=850&height=469.0315315315315)

Acció Ecologista-Agró dona per finalitzada la segona edició de la campanya "Mosquiters" amb l'arribada de les vacances d'estiu a les aules. Es tracta d'un projecte en el qual col·laboren els departaments d'Educació i Medi Ambient de l'Ajuntament de Sagunt, així com l'empresa Arcelor-Mittal. Enguany, 1200 estudiants del Camp de Morvedre han rebut formació i han participat en esta iniciativa mitjançant diverses activitats, com la realització d'audiovisuals de sensibilització, la construcció i instal·lació de caixes niu i la pintada d'un mural, contribuint amb totes elles a la defensa de les aus insectívores i ratpenats.

El projecte es va llançar en 2022 davall el lema "Més oronetes, menys mosquits" i, des d’aleshores, s'han dut a terme diverses activitats, principalment en centres educatius, en les quals han participat 2800 alumnes de la comarca. Tots i totes han rebut informació a través de xerrades, contacontes i fullets.

A més d'estes accions, durant el curs 2022-2023 els i les joves han pres part activa en la defensa de les aus insectívores i els ratpenats amb els quals convivim. En este sentit, cal destacar l'entrada en escena dels IES Clot del Moro, María Moliner i Jorge Juan, que han donat major repercussió i profunditat a la campanya.

Els estudiants dels citats instituts han realitzat audiovisuals de sensibilització que es van presentar en la I Mostra "Mosquiters” celebrada al Casal Jove del Port de Sagunt. També han participat en l'elaboració d'un mural a càrrec de l'artista Alba García. La nova pintura se situa a l'IES Clot del Moro i va ser inaugurada en el Dia Mundial del Medi Ambient. També a l'IES Clot del Moro es van instal·lar caixes niu fabricades per l’alumnat de tecnologia.

De cara a la ciutadania en general, s'han continuat divulgant els reptes i els avanços duts a terme en esta segona edició del projecte "Mosquiters" a través d'entrevistes, falques radiofòniques i aparicions en televisió.

![](/media/uvtifqsq/nido_c.jpg?width=850&height=529.3355855855856)

*   [](http://www.facebook.com/sharer.php?u=https://aytosagunto.es/va/actualitat/finalitza-amb-exit-la-campanya-mosquiters/ "Facebook")
*   [](http://twitter.com/share?url=https://aytosagunto.es/va/actualitat/finalitza-amb-exit-la-campanya-mosquiters/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/finalitza-amb-exit-la-campanya-mosquiters/ "Linked In")
*   [](mailto:?body=https://aytosagunto.es/va/actualitat/finalitza-amb-exit-la-campanya-mosquiters/)